നാൻസി ക്വാൻ

നാൻസി ക്വാൻ കാ-ഷെൻ (ചൈനീസ്: 關 家 蒨; Jyutping: Gwaan1 Gaa1sin6; ജനനം മെയ് 19, 1939) ഒരു ചൈനീസ്-അമേരിക്കൻ നടിയും മനുഷ്യസ്‌നേഹിയും മുൻ നർത്തകിയുമാണ്. പ്രധാന ഹോളിവുഡ് ചലച്ചിത്ര വേഷങ്ങളിൽ ഏഷ്യൻ അഭിനേതാക്കളുടെ സ്വീകാര്യതയിൽ നാൻസിക്വാൻ നിർണായക പങ്ക് വഹിച്ചിട്ടുണ്ട്. 

 ജീവിതരേഖ 

 ആദ്യകാലം 
1939 മെയ് 19-ന് ഹോങ്കോങ്ങിൽ ജനിച്ച്, കൗലൂൺ ടോങ്ങിൽ വളർന്ന നാൻസി ക്വാൻ, കന്റോണീസ് വാസ്തുശില്പിയായ ക്വാൻ വിംഗ്-ഹോംഗിന്റെയും ഇംഗ്ലീഷ്, സ്കോട്ടിഷ് വംശജയും യൂറോപ്യൻ മോഡലുമായ മാർക്വിറ്റ സ്കോട്ടിന്റെയും യുറേഷ്യൻ മകളാണ്. അഭിഭാഷകനായിരുന്ന ക്വാൻ കിംഗ്-സണിന്റെയും ലോകെ യൂവിന്റെ മകളായ ജൂലിയൻ ലോകെ യുവൻ-യിംഗിന്റെയും മകനായിരുന്നു പിതാവ് ക്വാൻ വിംഗ്-ഹോംഗ്. കേംബ്രിഡ്ജ് സർവകലാശാലയിൽ പഠിച്ച അദ്ദേഹം ലണ്ടനിൽവച്ച് സ്കോട്ടിനെ കണ്ടുമുട്ടി. ഇരുവരും വിവാഹിതരായശേഷം ഹോങ്കോങ്ങിലേക്ക് താമസം മാറുകയും അവിടെ വിംഗ്-ഹോങ് ഒരു പ്രമുഖ വാസ്തുശില്പിയായി ജോലി നേടുകയും ചെയ്തു. ആ കാലഘട്ടത്തിൽ, സമൂഹം മിശ്രവിവാഹത്തെക്കുറിച്ച് മങ്ങിയ കാഴ്ചപ്പാടാണ് പുലർത്തിയിരുന്നത്. നാൻസിക്ക് കാ-ക്യുങ് എന്ന ഒരു മൂത്ത സഹോദരനുണ്ട്.

രണ്ടാം ലോകമഹായുദ്ധസമയത്ത് ജപ്പാന്റെ ഹോങ്കോങ് അധിനിവേശത്തെ ഭയന്ന്, ഒരു തൊഴിലാളിയുടെ വേഷത്തിൽ വിംഗ് ഹോംഗ്, 1941 ക്രിസ്‌മസ് ദിനത്തിൽ ഹോങ്കോങ്ങിൽ നിന്ന് വടക്കൻ ചൈനയിലേക്ക് ചൂരൽക്കൊട്ടയിൽ ഒളിപ്പിച്ച തന്റെ രണ്ട് കുട്ടികളുമായി രക്ഷപ്പെട്ടു. ക്വാനെയും അവളുടെ സഹോദരനെയും ജോലിക്കാർ ജാപ്പനീസ് കാവൽക്കാരെ ഒഴിവാക്കി കൊണ്ടുപോയി. യുദ്ധം അവസാനിക്കുന്നതുവരെ ഏതാണ്ട് അഞ്ച് വർഷത്തോളം പടിഞ്ഞാറൻ ചൈനയിൽ പ്രവാസത്തിൽ തുടർന്ന അവർ, അതിനുശേഷം ഹോങ്കോങ്ങിലേക്ക് മടങ്ങുകയും പിതാവ് രൂപകൽപ്പന ചെയ്ത വിശാലമായ പുതിയ ഭവനത്തിൽ താമസിക്കുകയും ചെയ്തു. ഇംഗ്ലണ്ടിലേക്ക് ഓടിപ്പോയ മാതാവായ സ്കോട്ട് ഒരിക്കലും കുടുംബത്തോടൊപ്പം ചേർന്നില്ല. ക്വാന്റെ മാതാപിതാക്കൾ അവൾക്ക് രണ്ട് വയസ്സുള്ളപ്പോൾ വിവാഹമോചനം നേടി. അവളുടെ അമ്മ പിന്നീട് ന്യൂയോർക്കിലേക്ക് താമസം മാറുകയും ഒരു അമേരിക്കക്കാരനെ വിവാഹം കഴിക്കുകയും ചെയ്തു. കുട്ടികളുമായി ഹോങ്കോങ്ങിൽ താമസിച്ച പിതാവ് ക്വാൻ പിന്നീട് "അമ്മ" എന്ന് വിളിച്ച ഒരു ചൈനീസ് സ്ത്രീയെ വിവാഹം കഴിച്ചു. സഹോദരനും അഞ്ച് അർദ്ധസഹോദരന്മാർക്കും അർദ്ധ സഹോദരിമാർക്കും ഒപ്പം അച്ഛനും രണ്ടാനമ്മയുമാണ് അവളെ വളർത്തിയത്. ക്വാന്റെ അഞ്ച് സഹോദരങ്ങൾ അഭിഭാഷകരായി.

രണ്ടാം ലോകമഹായുദ്ധകാലത്തൊഴികെ, ക്വാൻ സുഖപ്രദമായ ആദ്യകാല ജീവിതമാണ് നയിച്ചിരുന്നത്. കുട്ടികളെ പരിപാലിക്കുന്ന ഒരു അമാ (阿嬤) അഥവാ ആയയാൽ  പരിപാലിക്കപ്പെട്ടിരുന്ന ക്വാൻ ചെറുപ്പത്തിൽ ഒരു പോണിയെ സ്വന്തമാക്കുകയും ബോർണിയോ, മക്കാവോ, ജപ്പാൻ എന്നിവിടങ്ങളിലെ റിസോർട്ടുകളിൽ തന്റെ വേനൽക്കാലം ചിലവഴിക്കുകയും ചെയ്തു. സമ്പന്നനായ പിതാവിന് കൗലൂണിലെ കുന്നിൻമുകളിൽ ഏക്കറുകളോളം ഭൂസ്വത്ത് ഉണ്ടായിരുന്നു. ചെറുപ്പത്തിൽ അവൾ "കാ-ഷെൻ" എന്ന് വിളിക്കപ്പെട്ടു. 1960-ൽ അവൾ എഴുതി, “എട്ട് വയസ്സുള്ളപ്പോൾ, ഒരു ഭാഗ്യം പ്രവചിക്കുന്നയാൾ എനിക്ക് യാത്രയും പ്രശസ്തിയും ഭാഗ്യവും പ്രവചിച്ചു".

ക്വാൻ 13 വയസ്സ് വരെ കാത്തലിക് മേരിനോൾ കോൺവെന്റ് സ്‌കൂളിൽ പഠനം നടത്തുകയും അതിനുശേഷം സഹോദരൻ കാ-ക്യൂങ് അന്ന് പഠിച്ചുകൊണ്ടിരുന്ന ഇംഗ്ലണ്ടിലെ ഗ്ലോസോപ്പിലുള്ള കിംഗ്‌സ്‌മൂർ സ്‌കൂളിലേക്ക് പോകുകയും ചെയ്തു. സഹോദരൻ ഒരു ആർക്കിടെക്റ്റ് ആകാൻ പഠിച്ചുപ്പോൾ അവൾ ഒരു നർത്തകിയാകാനാണ് പഠിച്ചത്.

തായ് ചി എന്ന ആയോധന കലയിലേയ്ക്കുള്ള പരിചയപ്പെടുത്തൽ ക്വാന്റെ  ബാലെ പഠിക്കാനുള്ള ആഗ്രഹത്തിന് കാരണമായി. ബാലെ നർത്തകിയാകുക എന്ന തന്റെ ആഗ്രഹ സാഫല്യത്തിനായ് ക്വാൻ 18 വയസ്സുള്ളപ്പോൾ, ലണ്ടനിലെ റോയൽ ബാലെ സ്‌കൂളിൽ ചേർന്നു. സ്റ്റേജ് മേക്കപ്പ് പോലുള്ള പെർഫോമിംഗ് ആർട്‌സ് വിഷയങ്ങൾ അഭ്യസിച്ച അവർ എല്ലാ ദിവസവും നാല് മണിക്കൂർവരെ നൃത്തം ചെയ്തു. റോയൽ ബാലെ സ്കൂളിലെ അവളുടെ പഠനം ഹൈസ്കൂൾ പഠനത്തോടൊപ്പം നടന്നു. ക്വാന്റെ ഹൈസ്കൂളിന് സമീപത്തെ നാടക സംഘങ്ങളുമായി അഗാധമായ ബന്ധമുണ്ടായിരുന്നതിനാൽ, ക്വാന് അവരുടെ പല നാടകങ്ങളിലും ചെറിയ ഭാഗങ്ങൾ അവതരിപ്പിക്കാൻ കഴിഞ്ഞു. ഹൈസ്കൂളിൽ നിന്ന് ബിരുദം നേടിയ ശേഷം, അവൾ ഫ്രാൻസ്, ഇറ്റലി, സ്വിറ്റ്സർലൻഡ് എന്നിവിടങ്ങളിൽ ആഡംബര യാത്ര നടത്തി. അതിനുശേഷം, തിരികെ ഹോങ്കോങ്ങിലെത്തിയ ക്വാൻ അവിടെ ഒരു ബാലെ സ്കൂൾ ആരംഭിച്ചു.

കുറിപ്പുകൾ

 അവലംബങ്ങൾ